ET Euroopa Liidu Teataja C 251/14

Väikese muudatuse heakskiitmise taotluse avaldamine kooskõlas Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 53 lõike 2 teise lõiguga

(2017/C 251/07)

Euroopa Komisjon kiitis heaks käesoleva väikese muudatuse komisjoni delegeeritud määruse (EL) nr 664/2014 (1) artikli 6 lõike 2 kolmanda lõigu mõistes.

VÄIKESE MUUDATUSE HEAKSKIITMISE TAOTLUS

Väikese muudatuse heakskiitmise taotlus kooskõlas Euroopa Parlamendi ja nõukogu määruse (EL) nr 1151/2012 (2) artikli 53 lõike 2 teise lõiguga

„PAN DE CRUZ DE CIUDAD REAL“

ELi nr: PGI-ES-2210 – 13.1.2017

KPN ( ) KGT ( X ) GTT ( )

1. Taotlejate rühm ja õigustatud huvi

Aadress: Asociación Provincial de fabricantes y expendedores de Pan de Ciudad Real (AFEXPAN CIUDAD REAL) (toote „Pan de Ciudad Real“ tootjate ja turustajate piirkondlik ühing) Avda. Rey Santo, 8-2o Planta 13005 Ciudad Real HISPAANIA/ESPAÑA Tel +34 926600002 Ext. 5007 E-post: igp@afexpan.es

2. Liikmesriik või kolmas riik

Hispaania

3. Tootespetsifikaadi osa, mida muudatus hõlmab

— ☐ Toote kirjeldus — ☐ Päritolutõend — ☐ Tootmismeetod — ☐ Seos piirkonnaga — ☒ Märgistus — ☐ Muu (täpsustada)

4. Muudatus(t)e liik

— ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis ei eelda avaldatud koonddokumendi muutmist. — ☒ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis ei eelda avaldatud koonddokumendi muutmist. — ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mille kohta ei ole avaldatud koonddokumenti (või sellega võrdväärset). — ☐ Registreeritud GTT tootespetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt väike.

5. Muudatused

Märgistus

Muudatus punktis 8 „Märgistus“. Tootespetsifikaadist tuleks välja jätta järgmised lõigud:

„Üks ristiharude vaheline veerand märgistatakse selle leiva tootnud pagaritöökoja registreerimisnumbrile vastava koodiga ning teine veerand toiduainete jaoks sobivast materjalist märgisega, millele on kantud kaitstud geograafilise tähise „Pan de Cruz de Ciudad Real“ logo, kaitstud geograafilise tähise Euroopa logo ning leiva individuaalse kontrolli number ja sertifitseerimisasutuse tunnus.“

„Toodete vastavat numbrikoodi kontrollib ja saadab edasi sertifitseerimisasutus.“

Tekst, mis oli esitatud märgistamisega seotud osas

„Kõnealuse kaitstud geograafilise tunnusega hõlmatud leibade nõuetekohase kindlaksmääramise tagamiseks märgistatakse need järgmisel viisil: Leibade pealmisel poolel on ristikujuliselt kaks sügavat sisselõiget. Üks ristiharude vaheline veerand märgistatakse selle leiva tootnud pagaritöökoja registreerimisnumbrile vastava koodiga ning teine veerand toiduainete jaoks sobivast materjalist märgisega, millele on kantud kaitstud geograafilise tähise „Pan de Cruz de Ciudad Real“ logo, kaitstud geograafilise tähise Euroopa logo ning leiva individuaalse kontrolli number ja sertifitseerimisasutuse tunnus. Leibade alumisel poolel on koorikul peeneauguline perforeering kaitstud geograafilise tähise anagrammi või logoga. Leibade vastavat numbrikoodi kontrollib ja saadab edasi sertifitseerimisasutus. Kaitstud geograafilise tähisega „Pan de Cruz de Ciudad Real“ leivad turustatakse märgistatult pakendis, juhul kui see on lubatud kohaldatavate õigusaktidega.“

Põhjendused

Muudatus on tingitud asjaolust, et ühelt poolt on keeruline märkida leivale selle tootnud pagaritöökoja registreerimisnumbrit, leiva individuaalse kontrolli numbrit ja sertifitseerimisasutuse tunnust, eriti väikese leiva (pan pequeño), naelase leiva (liberta) ning väikese leivakese (panecillo de cruz) puhul, sest nad on selleks liiga väikesed ning teiselt poolt on keeruline kinnitada toiduainete jaoks sobivast materjalist märgist leivale, mis tuleb otse 180–200 °C ahjust.

Lisaks tunnevad tarbijad toote „Pan de Cruz de Ciudad Real“ paremini ära kahe märgistuse järgi, mis on muudatuse ettepanekusse alles jäetud.

Tegemist on väikese muudatusega, mis tähendab, et muudetud ei ole toodet (see jääb samasuguseks ning sellel on samad omadused), geograafilist piirkonda, seost geograafilise piirkonnaga ega toote nimetust. Samuti ei kaasne muudatusega kauplemisega seotud piiranguid. Artikli 53 lõikes 2 sätestatud tingimused on täidetud ning seega tuleb muudatust käsitleda väikese muudatusena.

Tekst, mis asendab märgistamisega seotud osas esitatud teksti.

„Selleks, et tagada toote nõuetekohane tuvastamine, on kaitstud geograafilise tähisega „Pan de Cruz de Ciudad Real“ leiva välimus turustamisel järgmine: Leibade pealmisel poolel on ristikujuliselt kaks sügavat sisselõiget. Leibade alumisel poolel on koorikul peeneauguline perforeering kaitstud geograafilise tähise anagrammi või logoga. Kaitstud geograafilise tähisega „Pan de Cruz de Ciudad Real“ leivad kannavad turustamisel asjakohast märgistust, ning kui see on kehtivate õigusaktide kohaselt nõutud, siis turustatakse leiba pakendatult.“

Tootespetsifikaadi teiste osade tekstis tehtud muudatuste mõju

2. Toote kirjeldus

Eelmine tekst

„Kaitstud geograafilise tähisega toode „Pan de Cruz de Ciudad Real“ on harilikust nisujahust valmistatud kompaktne ja tihke ümmargune leib, tiheda valge sisu ning sileda koorikuga, mille pealmisel poolel on ristikujuliselt kaks sügavat sisselõiget (millest tuleneb leiva nimi) ja pagaritööstuse registreerimisnumbrile vastav kood ning mille alumisele poolele on vajutatud kaitstud geograafilise tähise anagramm või logo.“

Uus tekst

„Kaitstud geograafilise tähisega toode „Pan de Cruz de Ciudad Real“ on harilikust nisujahust valmistatud kompaktne ja tihke kumera kujuga leib, tiheda valge sisu ning sileda koorikuga, mille pealmisel poolel on ristikujuliselt kaks sügavat sisselõiget (millest tuleneb leiva nimi) ja mille alumisele poolele on vajutatud kaitstud geograafilise tähise anagramm või logo.“

5. Tootmismeetodi kirjeldus

Eelmine tekst

„Sisselõigete tegemine Sisselõiked tehakse samuti käsitsi. Kääritatud leibade pealmisele poolele tehakse ristikujuliselt kaks sisselõiget. Leiva ühele sisselõigete järel tekkinud veerandile on märgitud pitserikujuliselt pagaritööstuse registreerimisnumbrile vastav kood selleks ette nähtud metallist tarvikuga.“

Uus tekst

„Sisselõigete tegemine Sisselõiked tehakse samuti käsitsi. Kääritatud leibade pealmisele poolele tehakse ristikujuliselt kaks sisselõiget.“

Eelmine tekst

„Ahjupanek Seda tehakse samuti käsitsi. Leib, millele on juba sisselõiked tehtud, asetatakse ahju leivalabida abil, pagaritööstuse registreerimisnumbrile vastav kood ja ristikujuline sisselõige allpool.“

Uus tekst

„Ahjupanek Seda tehakse samuti käsitsi. Leib, millele on juba sisselõiked tehtud, asetatakse ahju leivalabida abil, ristikujuline sisselõige allpool.“

Eelmine tekst

„Ahjust väljavõtmine Leivad võetakse sama leivalabida abil ahjust välja ning asetatakse puidust riiulitega restidele, et hõlbustada õhutamist ja jahtumist. Pärast jahtumist märgistatakse leivad käsitsi vastavalt käesoleva tootespetsifikaadi punktile 8 ning on seejärel turustamiseks valmis.“

Uus tekst

„Ahjust väljavõtmine Leivad võetakse sama leivalabida abil ahjust välja ning asetatakse puidust riiulitega restidele, et hõlbustada õhutamist ja jahtumist.“

7. osa on samuti ajakohastatud.

Kontrolliasutus

Eelmine tekst

„Kontrolliasutus on järgmine sertifitseerimisüksus: ECOAGROCONTROL, S.L. Carlos VII 9 13630 - Socuéllamos (C.Real) Tel: 926 532 628 917450014 Kõnealuse üksuse on volitanud Castille-La-Manche autonoomne piirkond ning see on kooskõlas normi UNE-EN-45011 nõuetega.“

Uus tekst

„Kontrolliasutus on järgmine sertifitseerimisüksus: CERTIFOOD C/CRISTOBAL BORDIU, 35. 4o PLANTA. OFIC. 415, 28003 MADRID, HISPAANIA Tel +34 917450014 Kõnealuse üksuse on volitanud Castilla–La Mancha autonoomne piirkond ning see on kooskõlas normi UNE-EN-45011 nõuetega.“

Tootespetsifikaadi muudatuse ettepanek mõjutab koonddokumenti, täpsemalt järgmisi punkte.

3.2. Toote kirjeldus, mida punktis 1 esitatud nimetus tähistab

Eelmine tekst

„Kaitstud geograafilise tähisega toode „Pan de Cruz de Ciudad Real“ on harilikust nisujahust valmistatud kompaktne ja tihke ümmargune leib, tiheda valge sisu ning sileda koorikuga, mille pealmisel poolel on ristikujuliselt kaks sügavat sisselõiget (millest tuleneb leiva nimi) ja pagaritööstuse registreerimisnumbrile vastav kood ning mille alumisele poolele on vajutatud kaitstud geograafilise tähise anagramm või logo.“

Uus tekst

„Kaitstud geograafilise tähisega toode „Pan de Cruz de Ciudad Real“ on harilikust nisujahust valmistatud kompaktne ja tihke ümmargune leib, tiheda valge sisu ning sileda koorikuga, mille pealmisel poolel on ristikujuliselt kaks sügavat sisselõiget (millest tuleneb leiva nimi) ja mille alumisele poolele on vajutatud kaitstud geograafilise tähise anagramm või logo.“

3.7. Toote märgistamise erieeskirjad

Eelmine tekst

„Kõnealuse kaitstud geograafilise tunnusega hõlmatud leibade nõuetekohase kindlaksmääramise tagamiseks märgistatakse need järgmisel viisil: Leibade pealmisel poolel on ristikujuliselt kaks sügavat sisselõiget. Üks ristiharude vaheline veerand märgistatakse selle leiva tootnud pagaritöökoja registreerimisnumbrile vastava koodiga ning teine veerand toiduainete jaoks sobivast materjalist märgisega, millele on kantud kaitstud geograafilise tähise „Pan de Cruz de Ciudad Real“ logo, kaitstud geograafilise tähise Euroopa logo ning leiva individuaalse kontrolli number ja sertifitseerimisasutuse tunnus. Leibade alumisel poolel on koorikul peeneauguline perforeering kaitstud geograafilise tähise anagrammi või logoga.“

Uus tekst

„Kõnealuse kaitstud geograafilise tunnusega hõlmatud leibade nõuetekohase kindlaksmääramise tagamiseks märgistatakse need järgmisel viisil: Leibade pealmisel poolel on ristikujuliselt kaks sügavat sisselõiget. Leibade alumisel poolel on koorikul peeneauguline perforeering kaitstud geograafilise tähise anagrammi või logoga.“

Kuna muudetakse koonddokumenti, siis piirdub rakendusmääruse (EL) nr 668/2014 I lisa kohane tekst, milles ei kajastu punktid 5.1, 5.2 ja 5.3, vaid märkega, et geograafilist piirkonda, toote eripärasid ning põhjuslikku seost kirjeldavat teksti ei ole muudetud.

Eelmine tekst

„5.1. Geograafilise piirkonna eripära Kõnealuse geograafilise piirkonna kliimat iseloomustab selline temperatuur ja õhuniiskus, mis võimaldab leibu kääritada toatemperatuuril, kuna kääritamise ruumi temperatuur on 26–30 °C ja suhteline õhuniiskus 40–45 %. See laialdaselt tunnustatud käsitsi valmistamise tootmismeetod annab leivale „Pan de Cruz de Ciudad Real“ järgmised iseloomulikud omadused: Leib vormitakse käsitsi, selle pealmisele poolele tehakse käsitsi ristikujuline sisselõige ja alumisele poolele märgistav perforeering; enne ahju panemist lastakse leival veel 10–15 minutit kerkida ning ahju panekul pööratakse ristikujulise lõikega külg allapoole. 5.2. Toote eripära Leib on kompaktne ja tihke päts, sileda koorikuga, pehme ja paks, tiheda ja valget värvi sisuga, tugeva teraviljalõhnaga ning suus meeldiva ja kergelt magusa maitsega. 5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel See tootmismeetod on välja kujunenud leivatööstuse sajanditepikkuse traditsiooni jooksul. Töötlemise eripärase ja suures osas käsitsi valmistamise peamine tunnusjoon on ristikujuline sisselõige, tänu millele leivakoorik küpsemise ajal ei pragune. Samal viisil on kääritamisprotsess kohandatud kõnealuse geograafilise piirkonna õhuniiskuse ja temperatuuri tingimustele. Vastavalt valmistusmeetodile saadakse iseloomulik leib, mis vastab punktis 5.2 esitatud tunnustele.“

Uus tekst

„Kõnealuse geograafilise piirkonna kliimat iseloomustab selline temperatuur ja õhuniiskus, mis võimaldab leibu kääritada toatemperatuuril, kuna kääritamise ruumi temperatuur on 26–30 °C ja suhteline õhuniiskus 40–45 %. Selle väga hinnatud käsitsi valmistamise meetodiga tagatakse leivale „Pan de Cruz de Ciudad Real“ järgmised iseloomulikud omadused: Leib vormitakse käsitsi, selle pealmisele poolele tehakse käsitsi ristikujuline sisselõige ja alumisele poolele märgistav perforeering; enne ahju panemist lastakse leival veel 10–15 minutit kerkida ning ahju panekul pööratakse ristikujulise lõikega külg allapoole. Suures osas käsitööle tugineva eripärase tootmismeetodi peamine tunnusjoon on ristikujulise sisselõike tegemine, tänu millele leivakoorik küpsemise ajal ei pragune. Tootmismeetod võimaldab saada kompaktse ja tihke pätsi, mis on sileda koorikuga, pehme ja paks, tiheda ja valget värvi sisuga, tugeva teraviljalõhnaga ning suus meeldiva ja kergelt magusa maitsega.“

6. Ajakohastatud tootespetsifikaat (üksnes KPNi ja KGT puhul)

http://pagina.jccm.es/agricul/paginas/comercial-industrial/consejos_new/pliegos/Pliego_Condiciones_IGP_PdeCMod_20160509_II.pdf

KOONDDOKUMENT

„PAN DE CRUZ DE CIUDAD REAL“

ELi nr: PGI-ES-2210 – 13.1.2017

KPN ( ) KGT ( X )

1. Nimetus

„Pan de Cruz de Ciudad Real“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Toote kirjeldus, mida punktis 1 esitatud nimetus tähistab

Kaitstud geograafilise tähisega toode „Pan de Cruz de Ciudad Real“ on harilikust nisujahust valmistatud kompaktne ja tihke kumera kujuga leib, tiheda valge sisu ning sileda koorikuga, mille pealmisel poolel on ristikujuliselt kaks sügavat sisselõiget (millest tuleneb leiva nimi) ja mille alumisele poolele on vajutatud kaitstud geograafilise tähise anagramm või logo.

Leiva eritunnused on järgmised:

Leiba valmistatakse kõvast tainast, mille valmistamiseks kasutatakse järgmiste näitajatega nisujahu: W: 140–200, tuhasus: 0,5–1,0.

Ümmarguse ja lameda kujuga ning koorikuga.

Koorik on paks, 1–2-millimeetrine, pehme ja krõbe, värvuselt kuldsest helepruunini ning röstitud teravilja maitsega.

Sisu on valget värvi, pehme tekstuuriga, poorne, tihke ja ilma aukudeta, sarnaneb puuvillale.

Leival on järgmised organoleptilised omadused: sisu tugeva teraviljalõhnaga ning suus meeldiva ja kergelt magusa maitsega; koorik on suus pehme ja krõbe, röstitud teravilja maitsega. Harilikes säilitamistingimustes on „Pan de Cruz de Ciudad Real“ tarbimiskõlblik 6–7 päeva.

Leib ei ole hallitanud ning see ei sisalda ühtegi ebaharilikku jääkainet ega võõrlisandit.

Sisu maksimaalne niiskusesisaldus on 30 % ja pätside happesus jääb pH 5 ja 7 vahele.

Kõnealust leiba toodetakse suure leivana (750–850 g), väikese leivana (550–650 g), naelase leivana (libreta, 310–410 g) ja väikese leivakesena (panecillo de cruz, 115–135 g).

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Järgmiste näitajatega nisujahu: W: 140–200, tuhasus: 0,5–1,0.

3.4. Täpsustage tootmise erietapid, mis peavad toimuma määratletud geograafilises piirkonnas

Kaitstud geograafilise tähisega „Pan de Cruz de Ciudad Real“ hõlmatud leivad valmistatakse üksnes nisujahust, veest, soolast, looduslikust pärmist ning lubatud lisaainetest ja jahuparandajatest. Jahu omadused peavad vastama järgmistele näitajatele: W: 140–200, tuhasus: 0,5–1,0.

Keskmiselt saadakse 100 kg jahust 110–125 kg leiba, sõltuvalt leibade kaalust.

Kaitstud geograafilise tähisega „Pan de Cruz de Ciudad Real“ hõlmatud leibade valmistamisprotsess sisaldab alljärgnevalt kirjeldatud etappe:

1. Sõtkumine

Tainast sõtkutakse mehhaanilises segistis piisavalt kaua ühtlase taina saamiseks, st 20–30 minutit, sõltuvalt sellest, millist tüüpi segistit kasutatakse, jälgides, et taina temperatuur ei oleks segistist väljavõtmisel kõrgem kui 24–25 °C.

2. Valmimine

Tainas lastakse mitu korda järjest läbi sõtkumismasina, mis eelistatavalt on lamellidega, kuni tekib sile ja elastne tainas.

3. Kaalumine

Kuna tegemist on käsitsi valmistatud tootega, kaalutakse seda mahukaalu, elektroonilise kaalu või jaoturiga. Leibade puhul on tainapätside kaal grammides järgmine: suur leib 900–1 000 g; väike leib 660–760 g; naelane leib 370–470 g ja väike leivake 150–180 g.

4. Vormimine

Koonusekujulised tainapallid vormitakse käsitsi, laskmata vähimalgi kogusel jääkainel tainasse seguneda. Seejärel vajutatakse tainapall laiaks ja ümaraks. Eesmärk on saada võimalikult suure läbimõõduga tainaketas, vajutades ääred madalamaks ning jättes rohkem tainast keskele.

5. Kääritamine

Vormitud leivad asetatakse kangaga kaetud plaatidele. Kääritamine algab toatemperatuuril ning moodustub õhuke koorik. Kääritamisruumis peab temperatuur olema 26–30 °C ja õhuniiskus 40–45 %. Sõltuvalt temperatuurist jääb kääritamise aeg 1 tunni ja 20 minuti ning 2 tunni ja 20 minuti vahele.

6. Sisselõigete tegemine

Sisselõiked tehakse samuti käsitsi. Kääritatud leibade pealmisele poolele tehakse ristikujuliselt kaks sisselõiget. Seejärel märgitakse leibade teisele, st alumisele poolele kaitstud geograafilise tähise „Pan de Cruz de Ciudad Real“ logo. Logo läbimõõt on suure ja väikese leiva puhul 6 cm ning naelase ja väikese leivakese puhul 4 cm. Lõpetuseks lastakse leibadel 10–15 minutit seista, et sisselõigetele tekiks neid tugevdav koorik.

7. Ahjupanek

Leivad tõstetakse leivalabidaga ahju käsitsi, seejuures keeratakse nende pealmine pool allapoole.

8. Ahjus küpsetamine

Kõnealust leiba küpsetatakse tulekindla põranda ja seintega ahjudes. Kokku on küpsetamise aeg 30–50 minutit. Esimesed 15 minutit peab ahju temperatuur olema 250 °C, ülejäänud ajaks (15–35 minutit) tuleb seda vähendada temperatuurile umbes 200 °C.

9. Ahjust väljavõtmine

Leivad võetakse leivalabida abil ahjust välja ning asetatakse puidust riiulitega restidele, et hõlbustada õhutamist ja jahtumist. Pärast jahtumist on leib tarnimiseks valmis.

Lubatud maksimaalne niiskusesisaldus on 30 % ja leibade happesus jääb pH 5 ja 7 vahele.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Kõnealuse kaitstud geograafilise tunnusega hõlmatud leibade nõuetekohase kindlaksmääramise tagamiseks märgistatakse need järgmisel viisil:

Leibade pealmisel poolel on ristikujuliselt kaks sügavat sisselõiget.

Leibade alumisel poolel on koorikul peeneauguline perforeering kaitstud geograafilise tähise anagrammi või logoga.

4. Geograafilise piirkonna täpne määratlus

Kaitstud geograafilise tähisega „Pan de Cruz de Ciudad Real“ leibade tootmispiirkond hõlmab kõiki Ciudad Reali provintsi omavalitsusi.

5. Seos geograafilise piirkonnaga

Kõnealuse geograafilise piirkonna kliimat iseloomustab selline temperatuur ja õhuniiskus, mis võimaldab leibu kääritada toatemperatuuril, kuna kääritamise ruumi temperatuur on 26–30 °C ja suhteline õhuniiskus 40–45 %.

See laialdaselt tunnustatud käsitsi valmistamise tootmismeetod annab leivale „Pan de Cruz de Ciudad Real“ järgmised iseloomulikud omadused:

Leib vormitakse käsitsi, selle pealmisele poolele tehakse käsitsi ristikujuline sisselõige ja alumisele poolele märgistav perforeering; enne ahju panemist lastakse leival veel 10–15 minutit kerkida ning ahju panekul pööratakse ristikujulise lõikega külg allapoole.

Suures osas käsitööle tugineva eripärase tootmismeetodi peamine tunnusjoon on ristikujulise sisselõike tegemine, tänu millele leivakoorik küpsemise ajal ei pragune. Tootmismeetod võimaldab saada kompaktse ja tihke pätsi, mis on sileda koorikuga, pehme ja paks, tiheda ja valget värvi sisuga, tugeva teraviljalõhnaga ning suus meeldiva ja kergelt magusa maitsega.

Viide spetsifikaadi avaldamisele

(määruse artikli 6 lõike 1 teine lõik)

http://pagina.jccm.es/agricul/paginas/comercial-industrial/consejos_new/pliegos/Pliego_Condiciones_IGP_PdeCMod_20160509_II.pdf

(1) ELT L 179, 19.6.2014, lk 17.

(2) ELT L 343, 14.12.2012, lk 1.